На какво трябва да обърнем внимание, преди да купим количката?
 Независимо на кой вид и модел количка ще се спрете, бъдете безкомпромисни по отношение на качеството и безопасността. Уверете се, че конструкцията и всички други елементи са достатъчно стабилни и здрави . Препоръчително е бебешките колички да имат двойно по-голяма товароносимост от общото тегло на двете деца.
Тъй като компактността е изключително важна, преди да направите покупката, измерете количката и проверете дали минава през входната врата на сградата, в която живеете, както и през вратата на самото жилище. Ако има асансьор, направете същото измерване. В случай че често пътувате, проверете дали в сгънато положение ще се побира в автомобила ви . 
Уверете се също така, че количката има амортисьори . За предпочитане са широките и големи колела, защото освен надеждност и устойчивост те позволяват по-висока проходимост и увеличават комфорта на возене . 
Преди да изберете конкретен модел, изпробвайте неговата маневреност и лекота на управление. По всяка вероятност ще ползвате количката ежедневно, затова е важно да ви бъде удобна.
Не на последно място, уверете се, че е снабдена с предпазни колани . Когато става дума за близнаци, тази мярка за безопасност е още по-важна, освен това гарантира, че децата няма да си пречат по време на пътуването. 

